Selvom der officielt stadig er nogle dage til halloween, så tog man forskud på gyset i Valsgård ved Hobro. Her samledes børn og voksne til halloweenfest, og i alt kom 40 børn og 30 forældre forbi. De konkurrerede i at lave det flotteste græskar og være iført den bedste udklædning. Det er fjerde gang, Valsgård Borgerforening fejrer halloween. Og selvom det egentlig er en konkurrence for børn, så ender det tit med at forældrene må lave arbejdet med at skære. - Det har det altid været – en voksensport. Børnene gider jo ikke, siger John Jensen, der er afsted med sin søn. Den hyggelige uhygge har blandt andet til formål at gøre Valsgård til et attraktivt sted, hvor folk har lyst til at bosætte sig. - Det gør jo, at byens borgere lærer hinanden at kende, siger Henning Jochumsen, der er formand for Valsgård Borgerforening. Det blev fængselszombien Jeppe Bak, der snuppede prisen for bedste udklædning. Allerede nu lover formanden for byens borgerforening, at succesen bliver gentaget næste år.

Referat:
I Valsgård fejrede byens børn halloween ved at klæde sig ud og skære uhyggelige græskarhoveder.